CELEX: 32021D0316(01)
Language: mt
Date: 2020-10-21 00:00:00
Title: Il-Kummissjoni Amministrattiva għall-Kordinazzjoni tas-Sistemi tas-Sigurtà Soċjali ID-DEĊIŻJONI Nru H10 tal-21 ta’ Ottubru 2020 dwar il-metodi ta’ ħidma u l-kompożizzjoni tal-Kummissjoni Teknika għall-Ipproċessar tad-Data tal-Kummissjoni Amministrattiva għall-Kordinazzjoni tas-Sistemi tas-Sigurtà Soċjali (Test b’rilevanza għaż-ŻEE u għall-Ftehim bejn il-KE u l-Iżvizzera) 2021/C 89/06

16.3.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 89/6
               
            
         IL-KUMMISSJONI AMMINISTRATTIVA GĦALL-KORDINAZZJONITAS-SISTEMI TAS-SIGURTÀ SOĊJALI
         ID-DEĊIŻJONI Nru H10
         tal-21 ta’ Ottubru 2020
         dwar il-metodi ta’ ħidma u l-kompożizzjoni tal-Kummissjoni Teknika għall-Ipproċessar tad-Data tal-Kummissjoni Amministrattiva għall-Kordinazzjoni tas-Sistemi tas-Sigurtà Soċjali
         (Test b’rilevanza għaż-ŻEE u għall-Ftehim bejn il-KE u l-Iżvizzera)
         (2021/C 89/06)
         IL-KUMMISSJONI AMMINISTRATTIVA GĦALL-KORDINAZZJONI TAS-SISTEMI TAS-SIGURTÀ SOĊJALI,
         Wara li kkunsidrat l-Artikolu 72 tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-kordinazzjoni tas-sistemi tas-sigurtà soċjali (1), li permezz tiegħu l-Kummissjoni Amministrattiva għandha tinkoraġixxi u tiżviluppa l-koperazzjoni bejn l-Istati Membri billi timmodernizza l-proċeduri għall-iskambju ta’ informazzjoni, b’mod partikolari billi tadatta l-fluss ta’ informazzjoni bejn l-istituzzjonijiet għall-iskop ta’ skambju b’mezzi elettroniċi, filwaqt li jitqies l-iżvilupp tal-ipproċessar tad-data f’kull Stat Membru; u tadotta r-regoli strutturali komuni għas-servizzi tal-ipproċessar tad-data, b’mod partikolari dwar is-sigurtà u l-użu ta’ standards, u għandha tistabbilixxi dispożizzjonijiet għat-tħaddim tal-partijiet komuni ta’ dawk is-servizzi;
         Wara li kkunsidrat l-Artikolu 73 tar-Regolament (KE) Nru 883/2004, li permezz tiegħu l-Kummissjoni Amministrattiva għandha tistabbilixxi u tiddetermina l-metodi ta’ ħidma u l-kompożizzjoni ta’ Kummissjoni Teknika għall-ipproċessar tad-Data, li għandha tagħti rapporti u opinjoni motivata qabel ma jittieħdu deċiżjonijiet mill-Kummissjoni Amministrattiva skont l-Artikolu 72(d),
          
         IDDEĊIDIET KIF ĠEJ:
         
            Artikolu 1
            
               1.   Il-Kummissjoni Amministrattiva tistabbilixxi l-Kummissjoni Teknika għall-Ipproċessar tad-Data prevista fl-Artikolu 73(1) tar-Regolament (KE) Nru 883/2004. Din għandha tissejjaħ ‘il-Kummissjoni Teknika’.
            
            
               2.   Il-Kummissjoni Teknika għandu jkollha l-funzjonijiet stabbiliti fl-Artikolu 73(2) tar-Regolament (KE) Nru 883/2004.
            
            
               3.   Il-mandat fir-rigward tal-kompiti speċifiċi tal-Kummissjoni Teknika għandu jkun stabbilit mill-Kummissjoni Amministrattiva li tista’ temenda dawn il-kompiti kif meħtieġ.
            
         
         
            Artikolu 2
            
               1.   Il-Kummissjoni Teknika għandha tkun komposta minn żewġ membri minn kull Stat Membru, li wieħed minnhom għandu jkun nominat bħala l-membru permanenti, filwaqt li l-ieħor ikun maħtur bħala membru sostitut.
            
            
               2.   In-nomini minn kull Stat Membru għandhom jintbagħtu lis-Segretarjat tal-Kummissjoni Amministrattiva mir-rappreżentant tal-gvern għall-Istat Membru fil-Kummissjoni Amministrattiva.
            
            
               3.   Il-membri jistgħu jkunu akkumpanjati fil-laqgħat tal-Kummissjoni Teknika minn espert jew esperti addizzjonali fejn dan ikun neċessarju minħabba n-natura tas-suġġetti li jkunu jridu jiġu ttrattati.
            
            
               4.   Kull delegazzjoni tista’, bħala regola, tikkonsisti minn mhux aktar minn erba’ persuni.
            
            
               5.   Ir-rappreżentant tal-Kummissjoni Ewropea fil-Kummissjoni Amministrattiva jew persuna maħtura minnu għandha taġixxi f’kapaċità konsultattiva fi ħdan il-Kummissjoni Teknika.
            
            
               6.   Ir-rappreżentant tal-Kummissjoni Ewropea, is-sostitut tiegħu jew tagħha jew xi persuna oħra maħtura mis-Segretarjat tal-Kummissjoni Amministrattiva jista’ jattendi għal-laqgħat kollha tal-Kummissjoni Teknika jew tal-gruppi ta’ ħidma ad hoc tagħha. Barra minn hekk, ir-rappreżentant(i) ta’ dipartimenti rilevanti tal-Kummissjoni Ewropea jistgħu jattendu għal dawk il-laqgħat, meta dan ikun rilevanti għall-kwistjoni li trid tiġi ttrattata.
            
            
               7.   Membru tas-Segretarjat tal-Kummissjoni Amministrattiva għandu jattendi għal-laqgħat kollha tal-Kummissjoni Teknika jew tal-gruppi ta’ ħidma ad hoc tagħha.
            
         
         
            Artikolu 3
            
               1.   Il-kariga ta’ President tal-Kummissjoni Teknika għandha tinżamm kull sitt xhur, jew mill-membru permanenti jew inkella minn uffiċjal maħtur ieħor li jappartjeni għall-Istat li r-rappreżentant tiegħu fil-Kummissjoni Amministrattiva jkollu f’idejh il-kariga ta’ President ta’ dik il-Kummissjoni tul l-istess perjodu.
            
            
               2.   Jekk il-President fil-kariga ma jkunx jista’ jattendi xi laqgħa tal-Kummissjoni Teknika, is-sostitut tiegħu għandu jaġixxi bħala President.
            
            
               3.   Il-President tal-Kummissjoni Teknika jista’ jagħti struzzjonijiet lis-Segretarjat għal-laqgħat li jridu jsiru u għat-twettiq tal-attivitajiet li huma fil-limiti tal-ambitu tal-kompiti tal-Kummissjoni Teknika.
            
         
         
            Artikolu 4
            Il-Kummissjoni Teknika għandha titlaqqa’ permezz ta’ ittra ta’ konvokazzjoni mibgħuta lill-membri u lir-rappreżentant tal-Kummissjoni Ewropea ta’ mill-inqas 10 ijiem tax-xogħol qabel il-laqgħa mis-Segretarjat b’konsultazzjoni mal-President tal-Kummissjoni Teknika.
         
         
            Artikolu 5
            Il-Kummissjoni Teknika għandha tadotta r-rapporti u l-opinjonijiet motivati tagħha fejn neċessarju abbażi ta’ dokumenti u studji tekniċi. Hi tista’ titlob mingħand l-amministrazzjonijiet nazzjonali kwalunkwe informazzjoni li tqis neċessarja għat-twettiq xieraq tal-kompiti tagħha.
         
         
            Artikolu 6
            
               1.   Il-Kummissjoni Teknika tista’ tistabbilixxi gruppi ta’ ħidma ad hoc komposti minn għadd limitat ta’ persuni biex jikkunsidraw kwistjonijiet speċifiċi u jippreżentaw proposti lill-Kummissjoni Teknika.
               Il-Kummissjoni Teknika għandha tiddeskrivi b’mandat bil-miktub il-kompiti li jridu jitmexxew ’il quddiem minn gruppi ta’ ħidma bħal dawn u l-iskeda taż-żmien għat-twettiq ta’ dawk il-kompiti.
            
            
               2.   Il-gruppi ta’ ħidma ad hoc għandhom ikunu ppreseduti minn persuna maħtura mill-President tal-Kummissjoni Teknika b’konsultazzjoni mar-rappreżentant tal-Kummissjoni Ewropea jew, fin-nuqqas ta’ dan, minn espert li jirrappreżenta l-Istat li r-rappreżentant tiegħu fil-Kummissjoni Amministrattiva jkollu f’idejh il-kariga ta’ President ta’ dik il-Kummissjoni.
            
            
               3.   Il-President tal-grupp ta’ ħidma ad hoc għandu jissejjaħ għal-laqgħa tal-Kummissjoni Teknika li matulha jiġi diskuss ir-rapport ta’ dak il-grupp ta’ ħidma ad hoc.
            
         
         
            Artikolu 7
            Membru maħtur mis-Segretarjat tal-Kummissjoni Amministrattiva għandu jipprepara u jorganizza l-laqgħat tal-Kummissjoni Teknika.
         
         
            Artikolu 8
            
               1.   Ir-rapporti, l-opinjonijiet motivati kif ukoll kwalunkwe kwistjoni oħra marbuta mal-kompiti mogħtija b’mandat lill-Kummissjoni Teknika mill-Kummissjoni Amministrattiva f’konformità mal-Artikolu 1 (3) għandhom jiġu adottati b’maġġoranza kwalifikata tal-membri kollha tal-Kummissjoni Teknika, f’konformità mar-regoli tal-votazzjoni applikati mill-Kunsill tal-Unjoni Ewropea. Kull Stat Membru għandu vot uniku li għandu jintefa’ mill-membru permanenti jew mill-membru sostitut. Ir-rapporti, l-opinjonijiet motivati jew kwalunkwe kwistjoni oħra deċiża mill-Kummissjoni Teknika jridu jindikaw jekk intlaħqux b’unanimità jew b’maġġoranza kwalifikata. Il-konklużjonijiet jew ir-riservi tal-minoranza jiġu rreġistrati.
               Meta l-Kummissjoni Teknika tiddeċiedi dwar il-kompiti msemmija fl-Artikolu 1 (3), il-Kummissjoni Amministrattiva tista’ tieħu d-deċiżjoni finali dwar il-kwistjoni, fil-każ li din tintalab minn 5 Stati Membri fi żmien 5 ijiem tax-xogħol mill-komunikazzjoni tad-deċiżjoni tal-Kummissjoni Teknika lill-Kummissjoni Amministrattiva.
            
            
               2.   Meta membru permanenti tal-Kummissjoni Teknika jkollu f’idejh il-kariga ta’ President, is-sostitut tiegħu għandu jivvota għal dak l-Istat Membru.
               Meta jittieħed il-vot, kwalunkwe membru preżenti li jastjeni milli jivvota għandu jiġi mistieden mill-President biex jagħti r-raġunijiet tiegħu għaliex astjena.
            
            
               3.   Meta l-maġġoranza tal-membri preżenti jastjenu, il-proposta li tkun tpoġġiet għall-vot għandha titqies li ma ġietx ikkunsidrata.
            
            
               4.   Il-Kummissjoni Teknika tista’ tiddeċiedi li tadotta rapporti u opinjonijiet motivati bl-użu ta’ proċedura bil-miktub jekk dwar din il-proċedura jkun intlaħaq ftehim f’laqgħa preċedenti tal-Kummissjoni Teknika.
               Għal dan il-għan, il-President għandu jikkomunika t-test li għandu jiġi adottat lill-membri tal-Kummissjoni Teknika. Il-membri għandhom jingħataw limitu ta’ żmien stabbilit ta’ mill-inqas 10 ijiem tax-xogħol li fihom il-membri għandu jkollhom il-possibilità li jiddikjaraw li jaddottaw jew li ma jaqblux mat-test propost jew li jastjenu mill-votazzjoni. Nuqqas ta’ tweġiba fil-limitu ta’ żmien fiss għandha titqies bħala vot fl-affermattiv.
               Il-President jista’ wkoll jiddeċiedi li jniedi proċedura bil-miktub f’każ li ma jkun intlaħaq ebda ftehim minn qabel f’laqgħa tal-Kummissjoni Teknika. F’każ bħal dan, ftehimiet bil-miktub biss dwar it-test propost għandhom jgħoddu bħala voti fl-affermattiv u għandu jingħata l-limitu ta’ żmien fiss ta’ mill-inqas 15-il jum tax-xogħol.
               Il-President, wara li jiskadi l-limitu ta’ żmien, għandu jinforma lill-membri dwar ir-riżultat tal-vot. Deċiżjoni li tkun irċeviet l-għadd meħtieġ ta’ voti fl-affermattiv għandha tiġi meqjusa li tkun ġiet adottata fl-aħħar jum tal-perjodu li matulu l-membri jkunu ntalbu jirrispondu.
            
            
               5.   Jekk, matul il-proċedura bil-miktub, xi membru tal-Kummissjoni Teknika jipproponi li t-test jiġi emendat, il-President għandu:
               
                           (a)
                        
                        
                           jew jerġa’ jibda l-proċedura bil-miktub mill-ġdid billi jikkomunika l-emenda proposta lill-membri f’konformità mal-proċedura fil-paragrafu 4 jew; skont in-natura tal-emenda, l-iskadenza msemmija f’paragrafu 4 tista’ titnaqqas għal ħamest ijiem tax-xogħol; jew
                        
                     
                           (b)
                        
                        
                           iħassar il-proċedura bil-miktub biex il-kwistjoni terġa’ tiġi diskussa fil-laqgħa li jmiss, skont liema proċedura l-President iqis xierqa għall-kwistjoni kkonċernata.
                        
                     
         
         
            Artikolu 9
            
               1.   L-aġenda proviżorja ta’ kull laqgħa tal-Kummissjoni Teknika għandha titfassal mis-Segretarjat b’konsultazzjoni mal-President tal-Kummissjoni Teknika.
               Qabel jipproponi li jinkludi punt fl-aġenda, is-Segretarjat jista’, fejn dan jidher li huwa neċessarju, jistaqsi lid-delegazzjonijiet ikkonċernati sabiex jagħtu l-opinjonijiet tagħhom bil-kitba dwar din il-kwistjoni.
               L-aġenda proviżorja għandha, fil-prinċipju, tinkludi punti li dwarhom titressaq talba minn membru jew mir-rappreżentant tal-Kummissjoni Ewropea.
            
            
               2.   L-aġenda proviżorja għandha tintbagħat mill-anqas 15-il jum tax-xogħol qabel il-bidu ta’ kull laqgħa lill-membri tal-Kummissjoni Teknika u lill-persuni msemmija fl-Artikolu 2(6) hawn fuq. Verżjoni riveduta tal-aġenda tista’ tintbagħat 5 ijiem tax-xogħol qabel il-laqgħa.
               Bħala regola ġenerali, jenħtieġ li d-dokumenti marbutin mal-punti fuq l-aġenda li jeħtieġu deċiżjonijiet jew opinjonijiet fil-laqgħat rispettivi jkunu disponibbli mhux aktar tard minn 10 ijiem tax-xogħol qabel il-laqgħa. Dan ma japplikax għal dokumenti li jipprovdu informazzjoni ġenerali li ma hemmx bżonn li jiġu approvati, ċirkostanzi eċċezzjonali u każijiet oħra li jistgħu jiġu miftiehma mill-Kummissjoni Teknika skont l-Artikolu 14 hawn taħt.
            
            
               3.   Fil-bidu ta’ kull laqgħa l-Kummissjoni Teknika għandha tapprova l-aġenda tal-laqgħa.
               Vot unanimu tal-Kummissjoni Teknika huwa meħtieġ għall-inklużjoni fl-aġenda ta’ kwalunkwe punti oħra għajr dawk li jidhru fl-aġenda proviżorja.
            
         
         
            Artikolu 10
            
               1.   Is-Segretarjat tal-Kummissjoni Amministrattiva għandu jħejji l-minuti tal-laqgħat tal-Kummissjoni Teknika. Il-minuti jiġu approvati mill-Kummissjoni Teknika, fil-verżjoni bl-Ingliż.
            
            
               2.   Il-verżjoni bl-Ingliż tal-minuti se tintbagħat lid-delegazzjonijiet għar-reviżjoni mhux aktar tard minn xahar qabel il-laqgħa li jkun imiss tal-Kummissjoni Teknika.
            
         
         
            Artikolu 11
            
               1.   Il-Kummissjoni Teknika għandha tirrapporta bil-miktub lill-Kummissjoni Amministrattiva dwar l-attivitajiet u l-kisbiet tagħha wara kull waħda mil-laqgħat tagħha.
            
            
               2.   Il-President tal-Kummissjoni Teknika għandu jirrapporta dwar l-attivitajiet tal-Kummissjoni Teknika fil-laqgħat tal-Kummissjoni Amministrattiva, jekk ikun mitlub mill-President tal-Kummissjoni Amministrattiva.
            
         
         
            Artikolu 12
            Kwalunkwe azzjoni proposta mill-Kummissjoni Teknika li tinvolvi spejjeż li jridu jiġġarrbu mill-Kummissjoni Ewropea hija suġġetta għall-approvazzjoni tar-rappreżentant ta’ dik l-istituzzjoni.
         
         
            Artikolu 13
            Ir-rapporti, l-opinjonijiet motivati, l-aġenda, il-minuti u kwalunkwe dokument ieħor li jappoġġaw l-attività tal-Kummissjoni Teknika se jinkitbu bl-Ingliż.
         
         
            Artikolu 14
            Sa fejn dan hu meħtieġ, il-Kummissjoni Teknika tista’ taqbel, b’deċiżjoni unanima, li tispeċifika iktar u fid-dettall ir-regoli attwali ta’ proċeduri.
         
         
            Artikolu 15
            Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Għandha tapplika mid-data tal-pubblikazzjoni tagħha.
         
         
            Artikolu 16
            Din id-Deċiżjoni tissostitwixxi d-Deċiżjoni Nru H8 tas-17 ta’ Diċembru 2015 (aġġornata bi ftit kjarifiki tekniċi fid-9 ta’ Marzu 2016).
         
         
            
               
                  Il-President tal-Kummissjoni Amministrattiva
               
               Moira KETTNER
            
         
         
            (1)  ĠU L 166, 30.4.2004, p. 1.